SAUK gaan joernaliste weer aanstelFoeta Krige, Suna Venter, Jacques Steenkamp en Krivani Pillay Dinsdag (26 Julie 2016) in die arbeidshof in Johannesburg. Foto: Facebook Kaizer Kganyago, woordvoerder van die openbare uitsaaier, het in ŉ kort mediaverklaring bevestig dat die SAUK sy regsverteenwoordigers opdrag gegee het om nie met enige verdere regsaksies voort te gaan nie. “Die SAUK bly daartoe verbind om sy mandaat van openbare diens na te kom,” het Kganyago gesê. Dit is in teenstelling met die brief wat die SAUK se regsverteenwoordigers Woensdagoggend aan Solidariteit se regspan gestuur het. In die brief het die SAUK aangedui dat hulle wil appelleer teen die arbeidshof in Johannesburg se beslissing dat Foeta Krige, Suna Venter, Jacques Steenkamp en Krivani Pilllay onmiddellik weer aangestel moet word. Die SAUK het ook vroeër geweier dat die joernaliste terugkeer werk toe. Krige, Venter en Steenkamp het Woensdag by die SAUK se kantore in Auckland Park opgedaag maar is later weer daar weg nadat daar vir hulle gesê is hulle mag nie weer begin werk voor die appèlproses afgehandel is nie. Die ander vier joernaliste is Busisiwe Ntuli, Lukhanyo Calata, Vuyo Mvoko en Thandeka Gqubule. Hulle het ook bekend gestaan as die SAUK-8. Die SAUK verwys egter in sy verklaring na sewe joernaliste. Mvoko is vermoedelik die joernalis wat nie weer aangestel word nie, aangesien hy vryskutwerk gedoen en sy kontrak beëindig is. Dr. Dirk Hermann, bestuurshoof van Solidariteit. Foto: Reint Dykema “Solidariteit en die joernaliste is uiteraard baie verlig oor die nuutste verwikkeling. Ons is egter teleurgesteld dat ons met verdere hofaksies moes dreig om die afgedankte joernaliste terug by die werk te kry. Die joernaliste is veral verlig dat hulle nou uiteindelik kan doen wat hulle graag wil doen – naamlik om objektief, veral oor die komende plaaslike verkiesing, te berig,” sê Hermann. Hermann het bygevoeg dat laasgenoemde ‘n strategiese oorwinning is, maar het beklemtoon dat die oorlog nog nie gewen is nie. “Ons doen ‘n beroep op burgerlike organisasies om die druk op die SAUK en die parlement te verskerp sodat daar ’n leierskapverandering by die SAUK kan plaasvind.”